钦定古今图书集成/方舆汇编/职方典/第1531卷 > 《游铁溪记》明·祁𫖯
## 钦定古今图书集成/方舆汇编/职方典/第1531卷 > 《游铁溪记》明·祁𫖯

镇远多佳山水，其去郭而近者，铁溪为胜。铁溪，士大
夫南迁者多游焉，或不得游，则有为恨者矣。弘治己
酉春三月，予与其郡太守周君梁石纂修《纯皇帝实
录》，归自贵藩。二守何君健之以出游为请，予许之。是
月二十五日，步出江浒，登小舟，顺流而东。路左有亹
焉，两山夹峙，水自中出，即铁溪也。遂舍舟上马，循溪
而入，见水中有巨石，颓然下瞰如屋。梁石指曰：“此吾
旧时与诸君觞酌之所也。”乃敕从者置酒殽以俟。因
跃马去，可二里，东望烟霭中有三峰鼎立如画。予望
久之，梁石与健之先行，予瞠焉后。每遇幽胜处，辄徘
徊𫖯仰不忍去。山初入，四望如堵，忽又通豁，其岩石
往往相倾仆，如堕其下洞穴浅深不一，可坐可卧。山
之趾，众水交流，汇而为渊，激而为濑，群鯈往来，历历
可数也。行七八里，至山厄处，梁、石二人立马上，迎而
谓曰：“溪流断于此矣。”予笑曰：“行到水穷处，坐看云起
时”，唐人得意处，今得之，乃旋焉。每渡涧，争先以驩，马
跃水激，衣袂为濡。因与梁石联句，泛滥及前事。酒罢，
各上马，循旧路至前所，指石屋下，殽核具陈，箫鼓间
作。酒酣，健之限韵索诗，予连赋十馀律，梁石不欲速
就。予赋诗嘲之，又令健之举杯逼之，梁石应声曰：“水
色山光满酒杯，鹅黄小瓮更须开。日头欲下吾当去，
诗句未成君莫催。”用予韵也。于是予与梁石皆醉甚，
健之命拏舟以来，三人者共载而出，抵郡，漏下初刻
矣。